Locurile pentru elevii care intră la liceu în clasa a IX-a vor fi reduse cu 29.400 față de anul trecut, potrivit noii forme a proiectului de hotărâre de guvern, publicat de Ministerul Educației. Nu există o justificare sau o fundamentare a tăierii numărului de locuri de la liceu, mai ales că, initial, proiectul de HG pus în dezbatere publică la sfârșitul lunii martie prevedea aceeași cifră de școlarizare pentru clasa a IX-a, cursuri de zi, ca și anul trecut, 164.000. Recent, însă, documentul a fost înlocuit cu un altul în care numărul de locuri pentru clasa a IX-a este de doar 134.600. În acest an sunt înscriși în clasa a VIII-a 175.463 de elevi care acum se pregătesc să dea Evaluarea Națională și apoi admiterea la liceu.

În noua formă a proiectului de Hotărâre de Guvern din locurile pentru clasa a IX-a s-au tăiat 29.400 față de primul proiect și 30.400 față de cifra de școlarizare pentru această clasă din anul în curs (165.000 de locuri conform HG 131/2018).

30.000 de locuri înseamnă 1.200 de clase de liceu a câte 25 de elevi care, potrivit proiectului, din această toamnă nu mai au locurile asigurate. O reducere de 18,79% a locurilor la liceu propusă de Ministerul Educației pentru anul școlar 2019-2020, față de anul școlar în curs.

Nu există nicio explicație a acestei reduceri nici în nota de fundamentare a proiectului de act normativ.

O altă modificare este pentru învăământul profesional, unde cifra inițială de 55.000 de locuri se majorează la 60.000 de locuri. Alte 137 de locuri sunt suplimentate pentru învățământul militar, potrivit proiectului.

De menționat ar fi că 25.000 dintre locurile lipsă de la liceu nu au fost redistribuite la alte tipuri de învățământ (cum ar fi cel profesional ori vocațional) sau la frecvență redusă, ci au fost tăiate cu totul.

Decizia este cu atât mai surprinzătoare cu cât, potrivit datelor oficiale de la Ministerul Educației, în urmă cu o luna la simularea pentru Evaluarea Națională de la clasa a VIII-a au participat 164.264 de elevi de clasa a VIII-a, iar totalul celor înscriși în clasa a VIII-a este de 175.463 de elevi. Cu mult pentri cifra de 134.600 de locuri propusă în proiectul de Hotărâre de Guvern.

În mod paradoxal, conform Notei de Fundamentare a proiectului arată că aceste cifre de școlarizare țin cont de efectivele de copii/elevi pentru fiecare nivel de învățământ.

Primul proiect de HG pentru cifra de școlarizare din anul școlar următor 2019-2020, prevedea faptul că cifrele de școlarizare erau asemănătoare cu cele de anul acesta. Singura tăiere de 1.000 de locuri era de la învățământul liceal (164.000 față de 165.000 în 2018), locuri care se regăseau la învățământul profesional.

DESCARCĂ AICI PROIECTUL DE HG INIȚIAL

DESCARCĂ AICI PROIECTUL DE HG MODIFICAT

Fără să atragă atenția asupra modificărilor apărute, sau să fie din nou pus în dezbatere, noul proiect de HG, modificat semnificativ, a fost repus de Ministerul Educației în același loc, doar cu mențiunea „update” în dreptul documentelor pentru descărcat. Data publicării apare că ar fi 9.04.2019.

Datele Ministerului Educației arată că numărul de locuri propus pentru aprobare este cel mai mic din ultimii 10 ani, cel puțin.

Citește și:

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA